Euroopa Parlamendi resolutsioon,

22. aprill 2008,

tähelepanekutega, mis on Euroopa Liidu 2006. eelarveaasta üldeelarve täitmisele heakskiidu andmist käsitleva otsuse lahutamatu osa, VIII jagu – Euroopa Ombudsman

EUROOPA PARLAMENT,

võttes arvesse Euroopa Liidu 2006. eelarveaasta üldeelarvet [1];

võttes arvesse Euroopa ühenduste 2006. eelarveaasta lõplikku raamatupidamise aastaaruannet – I köide (C6-0369/2007) [2];

võttes arvesse Euroopa Ombudsmani aastaaruannet eelarve täitmisele heakskiitu andvale asutusele 2006. eelarveaastal läbi viidud siseauditite kohta;

võttes arvesse kontrollikoja aastaaruannet eelarve täitmise kohta 2006. eelarveaastal ja kontrollikoja eriaruandeid koos auditeeritud asutuste vastustega [3];

võttes arvesse vastavalt EÜ asutamislepingu artiklile 248 tehtud kontrollikoja kinnitavat avaldust raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta [4];

võttes arvesse EÜ asutamislepingu artikli 272 lõiget 10 ning artikleid 274, 275 ja 276;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 71 ja V lisa;

võttes arvesse eelarvekontrollikomisjoni raportit (A6-0092/2008);

1. märgib, et 2006. aastal oli Euroopa Ombudsmanile eraldatud kulukohustuste assigneeringuid kogusummas 7682538 eurot (2005. aastal 7224554 eurot), mille kasutusmäär oli 88,13 %, mis on teiste institutsioonide keskmisest madalam;

2. märgib, et Euroopa Ombudsmani 2006. aasta finantsaruanded näitavad aasta kohta negatiivset majandustulemust (1214375 eurot) ning ühesuguseid kogusummasid (2308799 eurot) varade ja kohustuste puhul;

3. märgib, et ajavahemikus 2003–2006 on kulukohustuste assigneeringud püsivalt kasvanud 4438653 eurolt 7682538 euroni (+73 %), ametikohtade arv on suurenenud 31-lt 57-ni (+ 84 %), samas kui kaebuste arv on tõusnud 2436-lt 3830-ni (+57 %) ning algatatud uute uurimiste arv 253-lt 258-ni (+2 %);

4. juhib tähelepanu asjaolule, et Euroopa Kontrollikoda märkis oma aastaaruandes, et audit ei andnud alust mingiteks tähelepanekuteks Euroopa Ombudsmaniga seoses;

5. märgib, et ombudsmani büroo on olnud personalijuhtimise eest täielikult vastutav alates 2006. aasta jaanuarist; märgib selles kontekstis, et vastavalt institutsioonile esitatud siseaudiitori aruandele nr 06/04, ei leitud töötajate palkade ja toetuste määramise suhtes teostatud juhtimise ja järelevalvemenetluste adekvaatsuse hindamise auditi käigus märkimisväärse riskiga valdkondi juhtimises ega järelevalvemenetlustes, kuid audit kinnitas, et institutsioon peaks tegelema mitme konkreetse küsimusega;

6. võtab teadmiseks juhtiva volitatud eelarvevahendite käsutaja 2006. aasta tegevusaruandes esitatud teabe, mille kohaselt teostati 2007. aasta alguses jälle ombudsmani teenistuste sisekontrolli raamistiku tõhususe isehindamine ning nimetatud tegevuse tulemusena saadud ülevaade andis kinnitust, et sisekontrollistandardeid rakendatakse üldiselt rahuldaval tasemel (85 % võrreldes 76 %-ga 2004. aastal); lisaks märgib siiski, et mõnes valdkonnas peeti vajalikuks tulemuslikkuse tõstmist (tundlike ülesannete väljaselgitamine); julgustab ombudsmani tegema vajalikke pingutusi, et täiendavalt parandada oma institutsiooni sisekontrolli raamistiku tõhusust;

7. märgib rahuloluga, et ombudsman ja Euroopa Parlament pidasid 2005. aastal läbirääkimisi ja allkirjastasid 2006. aasta märtsis määramata tähtajaks uue koostöö raamlepingu teatavate haldusteenuste osutamise kohta, sh hoonete, infotehnoloogia, kommunikatsioonide, õigusabi, meditsiiniteenuste, koolituse ning kirjaliku ja suulise tõlke kohta, ning kõnealune leping jõustus 1. aprillil 2006. aastal; lisaks märgib, et ombudsman peab uut lepingut igati rahuldavaks;

8. märgib rahuloluga, et 1. augustil 2006. aastal määrati ametisse ombudsmani esimene peasekretär;

9. võtab murega teadmiseks ombudsmani aastaaruandest nähtuva tõsiasja, et institutsioonil oli 2006. aastal raskusi töötajate värbamisega, eriti erialase ettevalmistusega juristide leidmisega kahe järjestikuse laienemise tõttu (värbamise lõpuleviimine liikmesriikidest, mis liitusid 2004. aastal, ja ettevalmistused töötajate värbamiseks 2007. aastal), kaadrivoolavuse tõttu ning raskuste tõttu kandidaatide leidmisel ja hoidmisel Strasbourgis ajutiste lepingutega; märgib, et ombudsman eeldab, et järgnevatel aastatel on töötajate leidmisega vähem raskusi;

10. tervitab ombudsmani 14. detsembril 2007. aastal tehtud otsust ombudsmani majandushuvide iga-aastase deklareerimise kohta; märgib rahuloluga, et nimetatud deklaratsioon avaldatakse ombudsmani veebisaidil;

11. tervitab Euroopa Ombudsmani valmisolekut ühineda 25. mai 1999. aasta institutsioonidevahelise kokkuleppega Euroopa Parlamendi, nõukogu ja komisjoni vahel, mis käsitleb Euroopa Pettustevastase Ameti (OLAF) sisejuurdlust, [6] määrusega (EÜ) nr 1073/1999 [7] loodud süsteemi kohaldamisel; märgib rahuloluga, et 9. jaanuaril 2008. aastal saadetud kirjas kutsus ombudsman OLAFi kujundama oma arvamust selle kohta, kas ombudsmani võimalik liitumine selle kokkuleppega oleks kasulik ja kuidas see võiks toimuda.

[1] ELT L 78, 15.3.2006.

[2] ELT C 274, 15.11.2007, p. 1.

[3] ELT C 273, 15.11.2007, lk 1.

[4] ELT C 274, 15.11.2007, lk 130.

[5] EÜT L 248, 16.9.2002, lk 1.

[6] EÜT L 136, 31.5.1999, lk 15.

[7] Euroopa Parlamendi ja nõukogu 25. mai 1999. aasta määrus (EÜ) nr 1073/1999 Euroopa Pettustevastase Ameti (OLAF) juurdluste kohta (EÜT L 136, 31.5.1999, lk 1).

--------------------------------------------------